
AGAMA * Gaya 


Dekati ulama sementara nampak 


UAI padi 
antara 
masak. 
Esok jangan 
layu- 
layuan. Intai kami sementara 
nampak. Esok jangan rindu- 
rinduan”. 

Gurindam ini 
mengingatkan kita jangan 
melepaskan peluang untuk 
berkasih dan mengambil 
manfaat daripada seseorang 
kerana pasti apabila 
sampai masanya dia akan 
meninggalkan kita buat 
selama-lamanya. 

Mungkin orang mengira 
insan yang dimaksudkan di 
dalam pantun tradisional 
itu adalah sepasang kekasih. 
Namun bagi saya, para 
ulama adalah lebih utama 
untuk diperlakukan seperti 
diminta dalam pantun 
klasik ini kerana ada satu 
hadis Rasulullah SAW 
yang mengingatkan kita 
bahawa rebutlah peluang 
mendampingi ilmu dan ulama 
kerana akan datang waktu 
ilmu akan digenggam semula 
oleh Allah SWT. 

Hadis saya maksudkan 
adalah yang direkodkan di 
dalam Sahih al-Bukhari: 
Daripada (Saidina) Abdullah 
bin Amr bin al-“As, beliau 
telah berkata: Saya telah 
mendengar Rasulullah SAW 
bersabda: 

Sesungguhnya Allah tidak 
akan menggenggam ilmu 
secara cabutan yang Dia 
mencabutnya daripada para 
hamba. Sebaliknya Dia akan 
menggenggam ilmu dengan 
cara genggaman terhadap 
para ulama. Sehinggalah 
apabila Dia tidak mengekalkan 
seorang ulama pun, (maka 
ketika itu] manusia telah 
mengambil kepala-kepala 
yang bodoh. Lalu mereka telah 
ditanya lantas mereka pun 
telah memberikan fatwa tanpa 
ilmu. Maka mereka telah 
menjadi sesat dan mereka 
telah menyesatkan. 


KETERANGAN HADIS 

Hadis ini menjelaskan 
bahawa Allah SWT tidak akan 
menghilangkan ilmu dengan 
cara Allah menjadikan para 
ulama lupa terhadap ilmu 


pengetahuan yang ada pada 
mereka. Sebaliknya Allah akan 
mencabut dan menghilangkan 
ilmu dengan cara mengambil 
nyawa para ulama. 

Akhirnya yang tinggal 
hanyalah mereka yang jahil 
dalam hal ehwal agama Islam. 
Ketika itu manusia akan 
melantik pemimpin daripada 
alangan orang jahil sehingga 
akhirnya pemimpin yang jahil 
ini memberikan fatwa dan 
pendirian yang tidak disuluhi 
dengan cahaya ilmu. 
Natijahnya, pemimpin 
tersebut sesat daripada 
ebenaran bahkan mereka 
turut menyesatkan rakyat 
mereka daripada berada di 
atas jalan keredhaan tuhan. 

Bicara Rasulullah SAW ini 
menggalakkan kita selaku 
umat Islam mengambil 
peluang dalam menuntut 
ilmu pengetahuan daripada 
para ulama. Kewujudan para 
ulama di hadapan mata kita 
sepatutnya diambil sebagai 
peluang keemasan dalam 
meraih dan menadah ilmu 
sebelum mereka dipanggil 
pulang oleh Allah SWT. Para 
ulama semestinya didekati 
dan ditauladani, bukannya 
diperangi dan dimusuhi. 


HARGAILAH ILMU 

Hadis ini menuntut kita 
menjaga ilmu dipelajari. 
Penjagaan ilmu berlaku dengan 
cara mengulangkaji, beramal 
dengan ilmu yang ditimba dan 
bertakwa kepada Allah. 

Al-Imam al-Shafie pernah 
mengadu kepada guru beliau 
yang bernama Waki' tentang 
lemahnya hafalan beliau. 
Gurunya meminta agar al- 
Imam al-Shafie meninggalkan 


PENJAGAAN ilmu berlaku dengan cara mengulangkaji, beramal dengan ilmu yang ditimba dan bertakwa 
kepada Allah. - GAMBAR HIASAN 


maksiat yang mengundang 
murka Allah SWT. 

Al-Imam al-Shafie 
mengabadikan untaian 
nasihat yang sangat bernilai 
ini dalam sepotong syair 
bermaksud: Aku mengadu 
kepada (guruku) Waki' 
akan buruknya hafalanku. 
Maka beliau menunjukkan 
kepadaku jalan iaitu (dengan 
cara) meninggalkan maksiat. 
Beliau menyatakan kepadaku 
bahawa sesungguhnya ilmu 
adalah cahaya dan cahaya 
Allah tidak akan dihidayahkan 
kepada pelaku maksiat. 


AMBIL HUKUM 

Hadis ini turut 
mengingatkan kita tentang 
kejahatan orang yang bukan 
ahli dalam hukum-hakam 
Islam, namun memandai- 
mandai memberi fatwa. 

Sedangkan mereka 
bukanlah orang berautoriti 
dalam memberikan fatwa dan 
penjelasan berkenaan dengan 
hukum syarak. 

Di dalam disiplin ilmu fiqh, 
orang yang berhak mencari gali 
hukum-hakam syarak hanyalah 
ulama yang sampai ke tahap 
Ijtihad (kepakaran dalam 
bidang fiqh) yang mereka ini 
dikenali dengan panggilan 
*mujtahid' atau ‘faqih’. 

Maka apabila seseorang itu 
bukanlah orang yang sampai 
ke tahap Ijtihad, sekalipun dia 
merupakan seorang ulama, 
dia tetap wajib merujuk 
pandangan para fuqaha yang 
sampai ke tahap Ijtihad. 

Sekiranya seseorang yang 
bukan mujtahid ketika ingin 
mengetahui hukum-hakam 
fiqh terus merujuk kepada 
al-Quran dan hadis lalu dia 


terus berpegang dengan 
kefahamannya tanpa dia 
merujuk pandangan para 
fuqaha terlebih dahulu, 

dia sebenarnya melakukan 
kesilapan dalam disiplin ilmu 
fiqh dan dia termasuk dalam 
golongan berfatwa tanpa 
disuluh dengan ilmu. 

Menurut guru saya Fadilah 
al-Shaykh Sayyid bin Shaltut 
al-Shafi'iyy: Seseorang bukan 
mujtahid yang terus merujuk 
al-Quran dan hadis untuk 
mengetahui hukum fiqh tanpa 
dia merujuk kepada golongan 
fuqaha, dia sebenarnya 
termasuk dalam ancaman 
membuat pembohongan 
terhadap Rasulullah SAW. 

Ini kerana apabila 
seseorang yang tidak layak 
berijtihad terus mengambil 
kesimpulan daripada makna 
yang difahaminya daripada 
al-Quran dan al-hadis, 
berkemungkinan makna 
yang difahaminya bukanlah 
sebenarnya kehendak Allah 
dan Rasul-Nya. 

Akhirnya dia mendakwa 
bahawa kefahaman 
difahaminya merupakan 
kehendak Allah dan RasulNya, 
sedangkan yang berlaku 
mungkin adalah sebaliknya. 
Inilah makna penipuan 
terhadap Rasulullah SAW. 


DUA GOLONGAN 

Seruan agar umat Islam 
tidak berpegang dengan mana- 
mana mazhab fiqh sebaliknya 
terus kepada al-Quran dan al- 
hadis adalah satu seruan yang 
tidak mendasari ilmu Islam 
khususnya ilmu Usul al-Fiqh 
secara dalam dan seakan- 
akan tidak mengetahui tahap 
kemampuan manusia dalam 


berhadapan dengan dalil-dalil 
fiqh. 

Fadhilah al-Shaykh Prof. Dr. 
“Aliyy bin Jum'ah iaitu mantan 
Mufti Kerajaan Mesir pernah 
mengajak kita agar menginsafi 
kewujudan perbezaan bagi 
tahap keilmuan dimiliki oleh 
manusia dalam berhadapan 
dengan dalil-dalil syarak. 

Beliau berkata: “Orang 
awam pada zaman para 
sahabat dan para tabiin satu 
ketika dahulu apabila berlaku 
kepada mereka satu perkara 
baru atau berlaku kepada 
mereka sebarang perkara, 
mereka akan bersegera 
menuju kepada para sahabat 
dan para tabiin (yang sampai 
ke tahap Ijtihad) untuk 
mereka bertanya kepada para 
mujtahid tersebut tentang 
hukum Allah pada perkara 
yang baru timbul itu. 

“Para mujtahid (pula) 
menjawab persoalan-persoalan 
mereka (yang bertanya) 
tanpa para mujtahid tersebut 
mempertikaikan tindakan 
orang awam yang bertanya. 
Tidak (pula) dinukilkan 
daripada para mujtahid 
tersebut bahawa mereka 
menyuruh individu-individu 
yang bertanya agar mereka 
sendiri berijtihad untuk mereka 
mengetahui hukum. 

Maka (apa yang berlaku) 
itu adalah satu Ijmak daripada 
para sahabat dan para tabiin 
bahawa sesiapa yang tidak 
mampu untuk berijtihad, 
maka jalan untuk dia 
mengetahui hukum-hakam 
adalah (dengan cara) dia 
bertanya kepada orang yang 
mampu untuk (berijtihad 
dalam mengenal pasti) 
hukum-hakam. Maka tindakan 
mempertanggungjawabkan 
masyarakat awam dengan 
ijtihad adalah satu 
percanggahan dengan al-Ijmak 
al-Sukutiyy (yang telah pun 
berlaku)”. 

Kita perlu menyedari 
fuqaha Islam sama ada 
bermazhab dengan mazhab 
Hanafi, Maliki, Shafie, Hanbali 
dan sebagainya telah meneliti 
dalil-dalil iqh sebelum 
mereka mengeluarkan 
pandangan mereka dalam 
sesuatu masalah fiqh. 

Sekalipun para fuqaha 
berbeza pendapat dalam 
sesuatu isu, perbezaan 
pandangan mereka adalah 
bertunjangkan kepada dalil- 
dalil syarak dan bukannya 
berdasarkan hawa nafsu. 


PENULIS adalah Sheikh Ruwaq Jawi 
Pusat Pengajian Ruwaq Jawi, Kaherah 
di Mesir. 


